Kohtuasi C‑101/13

U

versus

Stadt Karlsruhe

(eelotsusetaotlus, mille on esitanud Verwaltungsgerichtshof Baden-Württemberg)

„Vabadusel, turvalisusel ja õigusel rajanev ala — Määrus (EÜ) nr 2252/2004 — Rahvusvahelise Tsiviillennundusorganisatsiooni (ICAO) dokumendi nr 9303 1. osa — Liikmesriikides väljastatavate passide ja reisidokumentide minimaalsed turvastandardid — Masinloetavad passid — Sünninime kandmine passi isikuandmete leheküljele — Nime esitamine ilma segiajamise võimaluseta”

Kokkuvõte – Euroopa Kohtu otsus (neljas koda), 2. oktoober 2014

Piirikontroll, varjupaik ja sisseränne – Liikmesriikide välispiiride ületamine – Kontrolli puudutavaid norme ja menetlusi käsitlevad ühised eeskirjad – Liikmesriikide poolt väljastatud passid ja reisidokumendid – Määrus nr 2252/2004 liikmesriikide poolt väljastatud passide ja reisidokumentide turvaelementide ja biomeetria standardite kohta – Põhiõiguste harta artikkel 7 – Õigus era- ja perekonnaelu austamisele – Liikmesriik, kes on otsustanud kanda passi kasutaja sünninime passi masinloetava isikuandmete lehekülje andmeväljale 06 ja/või 07 – Liikmesriigi kohustus selgelt märkida nende väljade kirjeldusse, et sinna on kantud sünninimi

Määruse nr 2252/2004 liikmesriikide poolt väljastatud passide ja reisidokumentide turvaelementide ja biomeetria standardite kohta, mida on muudetud määrusega nr 444/2009, lisa tuleb tõlgendada nii, et see nõuab, et liikmesriikide väljastatavate passide masinloetav isikuandmete lehekülg peab vastama kõigile Rahvusvahelise Tsiviillennundusorganisatsiooni dokumendi 9303 1. osas kehtestatud kohustuslikele spetsifikatsioonidele. (vt punkt 26 ja resolutsiooni punkt 1)

Määruse nr 2252/2004 liikmesriikide poolt väljastatud passide ja reisidokumentide turvaelementide ja biomeetria standardite kohta, mida on muudetud määrusega nr 444/2009, lisa tuleb koostoimes Rahvusvahelise Tsiviillennundusorganisatsiooni (ICAO) dokumendi 9303 1. osaga tõlgendada nii, et sellega ei ole vastuolus see, kui olukorras, kus liikmesriigi õiguses on ette nähtud, et isikunimi koosneb eesnimedest ja perekonnanimest, kannab see liikmesriik siiski sünninime kas esmase identifitseerimistunnusena passi masinloetava isikuandmete lehekülje andmeväljale 06, või teisese identifitseerimistunnusena selle lehekülje andmeväljale 07, või väljadest 06 ja 07 koosnevale ühisele andmeväljale. Sellega seoses ilmneb ICAO dokumendi 9303 1. osa IV jao punktist 5.2, et passi masinloetavat isikuandmete lehekülge puudutavad spetsifikatsioonid on välja töötatud nii, et need oleksid kohandatud erinevate väljastavate riikide seadustest ja tavadest tulenevate erinevate nõuetega. Sellest tuleneb, et andmelehekülje standardiseeritud vormiga ette nähtud nõuete piires on liikmesriikidele jäetud tegutsemisruum selle lehekülje erinevatele väljadele kantavate andmete valikul. Arvestades liikmesriikide tegutsemisruumi ja seda, et ICAO dokumendi 9303 1. osa IV jao punktis 8.6 on märgitud „täielik nimi, mille identifitseerib väljastav riik”, seda mõistet pikemalt täpsustamata, tuleb seda mõistet mõista nii, et see jätab liikmesriikidele kaalutlusruumi nende andmete valikul, millest koosneb „täielik nimi”. Niisugust järeldust kinnitab määruse nr 2252/2004 eesmärk, milleks on kindla seose loomine passi ja selle kasutaja vahel. (vt punktid 30–32, 36 ja resolutsiooni punkt 2)

Määruse nr 2252/2004 liikmesriikide poolt väljastatud passide ja reisidokumentide turvaelementide ja biomeetria standardite kohta, mida on muudetud määrusega nr 444/2009, lisa tuleb koostoimes Rahvusvahelise Tsiviillennundusorganisatsiooni dokumendi 9303 1. osa IV jao punkti 8.6 sätetega tõlgendada nii, et sellega on vastuolus see, kui olukorras, kus liikmesriigi õiguses on ette nähtud, et isikunimi koosneb eesnimedest ja perekonnanimest, kannab see liikmesriik sünninime valikuliste isikuandmete osana passi masinloetava isikuandmete lehekülje andmeväljale 13. Andmeväljale 13 võib nimelt kanda üksnes andmete osad, mille kohta ei ole juba ette nähtud, et need tuleb oma laadi tõttu kanda mõnele teisele andmeväljale ja on niisiis kohustuslikud. Kui väljastavatel liikmesriikidel oleks võimalus kanda nimega seotud andmeid muudele väljadele, kui on selleks otstarbeks sõnaselgelt ette nähtud, kaasneks sellega oht, et teatavad ametiasutused viiakse passi kasutaja identifitseerimisel eksitusse, see aga läheks vastuollu eesmärgiga asjassepuutuvate andmete piisavalt standardiseeritud esituse kaudu tagada piisav kindlus reisidokumentide usaldusvääruses ning hõlbustada kontrollimisega seotud formaalsusi. (vt punktid 38, 41 ja 42 ning resolutsiooni punkt 3)